बिहार में बाढ़ का कहर जारी, पीएम मोदी ने की सीएम नीतीश कुमार से बात  
बिहार में बाढ़ का कहर जारी, बाढ से 127 लोगों की मौत
राज्य में सैलाब की वजह से 85 लाख से ज्यादा लोग प्रभावित
पीएम मोदी ने की सीएम नीतीश कुमार से बात
प्रधानमंत्री नरेंद्र मोदी (PM Modi) ने सोमवार को बिहार में बाढ़ के हालात का जायजा लिया. राज्य में पिछले कुछ दिनों में सैलाब की वजह से 100 से ज्यादा लोगों की मौत हो चुकी है. पीएम मोदी ने बिहार के मुख्यमंत्री नीतीश कुमार (Nitish Kumar) और उपमुख्यमंत्री सुशील मोदी से बात की. उन्होंने ट्वीट किया, 'केंद्र सरकार प्रभावित लोगों की मदद करने के लिए राज्य सरकार के साथ मिलकर काम कर रही है. हम हर संभव जरूरी सहायता देना जारी रखेंगे.' बिहार में बाढ़ से राहत नहीं मिली है. राज्य में सैलाब की वजह से 85 लाख से ज्यादा लोग प्रभावित हैं. बाढ से 127 लोगों की जान जा चुकी है. राज्य के सबसे बुरी तरह से प्रभावित जिलों में दरभंगा शामिल है, जहां अब तक 12 लोगों की मौत हो चुकी है.
Spoke to Bihar CM @NitishKumar Ji and Deputy CM @SushilModi Ji and reviewed the situation arising due to floods in various parts of Bihar. The Centre has been working with the State Government to help those affected and we will continue providing all possible assistance needed.
इस महीने के शुरू में नेपाल के तराई क्षेत्र में मूसलाधार बारिश की वजह से बिहार में बाढ़ आई है. प्रधानमंत्री ने ट्विटर पर लिखा, 'बिहार के मुख्यमंत्री नीतीश कुमार और उपमुख्यमंत्री सुशील मोदी से बात की और बिहार के विभिन्न हिस्सों में आई बाढ़ से उपजे हालात की समीक्षा की.'